b"\n_START_ARTICLE_\nConservaci\xc3\xb3 dels ocells\n_START_PARAGRAPH_\nLa conservaci\xc3\xb3 dels ocells \xc3\xa9s un camp de les ci\xc3\xa8ncies biol\xc3\xb2giques que es desenvolup\xc3\xa0 arran l'evid\xc3\xa8ncia de l'acceleraci\xc3\xb3 en el ritme d'extinci\xc3\xb3 d'esp\xc3\xa8cies animals en general, i d'ocells en particular, als darrers temps. _NEWLINE_L'extinci\xc3\xb3 d'esp\xc3\xa8cies \xc3\xa9s un proc\xc3\xa9s natural, relacionat amb els canvis medi-ambientals, per\xc3\xb2 les extincions documentades en \xc3\xa8poca hist\xc3\xb2rica (m\xc3\xa9s de cent des de l'any 1600) s\xc3\xb3n atribu\xc3\xafdes gaireb\xc3\xa9 completament a l'acci\xc3\xb3 de l'home. _NEWLINE_Amb anterioritat, es considera que les extincions d'origen hum\xc3\xa0 m\xc3\xa9s dram\xc3\xa0tiques, es van produir a l'Oce\xc3\xa0 Pac\xc3\xadfic durant la colonitzaci\xc3\xb3 humana de les illes de Melan\xc3\xa8sia, Polin\xc3\xa8sia i Micron\xc3\xa8sia, en qu\xc3\xa8 s'estima que es van extingir 750 - 1800 esp\xc3\xa8cies d'aus._NEWLINE_Segons el Worldwatch Institute, moltes poblacions d'aus estan en declivi a tot el m\xc3\xb3n, amb 1.200 esp\xc3\xa8cies en perill d'extinci\xc3\xb3 en el present. La principal ra\xc3\xb3 esmentada \xc3\xa9s la p\xc3\xa8rdua d'h\xc3\xa0bitat. Altres amenaces s\xc3\xb3n la ca\xc3\xa7a excessiva, la mortalitat accidental a causa de les col\xc2\xb7lisions amb estructures artificials, la captura accidental a les arts de pesca, la contaminaci\xc3\xb3, la compet\xc3\xa8ncia i depredaci\xc3\xb3 amb esp\xc3\xa8cies invasores no natives, vessaments de petroli, \xc3\xbas de pesticides i el canvi clim\xc3\xa0tic. Diverses organitzacions, com governs i ONG, treballen de vegades per protegir els ocells de manera diversa, amb mesures de car\xc3\xa0cter legislatiu, conservaci\xc3\xb3 i restauraci\xc3\xb3 d'h\xc3\xa0bitat i l'establiment de poblacions en captivitat per futures reintroduccions."